ועדת הכספים, כנסת 15, פרוטוקול מספר 311, 2001-10-23 10:00

יעקב ליצמן: בוקר טוב, אני מתכבד לפתוח את ישיבת הוועדה.

יעקב ליצמן: על סדר היום שינויים בתקציב לשנת 2001.

יעקב ליצמן: אני מבקש להביא להצבעה את פנייה מס' 219 לגבי ועדת נאמן.

יעקב ליצמן: פנייה זו הובאה פעמיים לאישורנו ופעמיים נדחתה.

יעקב ליצמן: היום נצביע על כך שוב.

יעקב ליצמן: מי בעד אישור פנייה מס' 219?

יעקב ליצמן: הצבעה בעד – 1 נגד – 1 הפנייה לא אושרה.

יעקב ליצמן: אני מבקש רוויזיה.

משה גפני: אני מבקש להצביע כבר עכשיו על הרוויזיה.

יעקב ליצמן: מי בעד אישור הרוויזיה?

יעקב ליצמן: נגד – הרוב

החלטה: החלפת נציב מס הכנסה

אמנון כהן: מתי יתקיים הדיון המהיר בנושא מינוי נציב מס הכנסה?

יעקב ליצמן: בסדר היום שלנו להיום היה אמור להיות דיון מהיר על החלפת נציב מס הכנסה.

יעקב ליצמן: זה דיון מהיר שביקש חבר הכנסת פריצקי מיושב ראש הכנסת ויושב ראש הכנסת העביר את הנושא לדיון בוועדת הכספים.

יעקב ליצמן: בעקבות הפנייה של היושב ראש קבעתי דיון בוועדה בנושא.

אמנון כהן: אריה האן מנהל לנו את הוועדה?

יעקב ליצמן: זה בשם הנשיאות.

יעקב ליצמן: מאחר שקיבלתי את המכתב בו אני מתבקש להסיר את הנושא מסדר היום, לא היה לי מנוס אלא להסיר את הנושא מסדר היום.

אבשלום וילן: אתה יושב ראש הוועדה ואתה יכול לקבוע מה יהיה בסדר היום.

אמנון כהן: הדבר הזה חמור מאוד.

אמנון כהן: לא יכולים להכתיב לנו את סדר היום.

יעקב ליצמן: אריה האן חותם בשם יושב ראש הכנסת ובשם הנשיאות.

יעקב ליצמן: לכן זו החלטה של הנשיאות ולא החלטה של אריה האן.

אבשלום וילן: כבוד היושב ראש, בתוקף סמכותך כיושב ראש ועדה, אתה אחראי על סדר היום.

אבשלום וילן: יש מחר, יש שבוע הבא, ואתה יכול לקבוע דיון בנושא בסדר יום רגיל ולא בנוהל של דיון מהיר.

אבשלום וילן: מי שמינה את נציב מס הכנסה הקודם היה פרופ' יעקב נאמן, כשהיה שר האוצר.

אבשלום וילן: ראש הממשלה דאז, בנימין נתניהו, לחץ למנות אחרים כמינוי פוליטי.

אבשלום וילן: פרופ' נאמן לא הסכים, כי הוא רצה מינוי מקצועי.

אבשלום וילן: אני מציע להזמין אותו כדי שיעיד בפני הוועדה איך המינוי הזה ומה לדעתו הנהלים.

אבשלום וילן: אני חושב שהוא לא חשוד בידי אף אחד, כי הוא לא במערכת הפוליטית.

אבשלום וילן: אני מציע שהוא יציג את הסיפור של המינויים בצמרת האוצר והמשמעות שלהם.

יעקב ליצמן: הייתי רוצה לקיים היום את הדיון, אבל ברגע שאני מקבל בקשה של הנשיאות להסיר את זה מסדר היום, אין לי אפשרות אחרת אלא להסיר היום מסדר היום.

יעקב ליצמן: זה לא אומר כלום על דיונים בנושא בהמשך.

אבשלום וילן: בדיון אפשר להעביר החלטה שרוב חברי ועדת הכספים תומכים בהמשך מינויו של יוני קפלן ונגד מינויים פוליטיים באוצר.

יוסף יצחק פריצקי: אדוני היושב ראש, אני יודע שבאו אליך אתמול וביקשו ממך באופן אישי להסיר את הנושא מסדר היום, ולא הסכמת מלכתחילה.

יוסף יצחק פריצקי: אמרת שאתה לא מסכים, כי זה נושא ראוי לדיון.

יוסף יצחק פריצקי: כתוצאה מכך הלך מי שהלך אל נשיאות הכנסת ועשה את שעשה.

יוסף יצחק פריצקי: במובן הזה, אדוני היושב ראש, אני רוצה להודות לך.

יוסף יצחק פריצקי: לגופם של דברים.

יוסף יצחק פריצקי: העניין הזה חוצה מפלגות.

יוסף יצחק פריצקי: הוא לא של יהדות התורה, והוא לא של מרצ, והוא לא ש"ס והוא לא של שינוי.

יוסף יצחק פריצקי: בסופו של דבר לכולנו יש מדינת ישראל, ואני חושב – כפי שאתה הבנת את זה, אדוני היושב ראש – שלא יכול להיות מצב כזה.

יוסף יצחק פריצקי: לנציב מס הכנסה יש כוח אדיר ביד.

יוסף יצחק פריצקי: הוא קובע שומות, הוא יכול להאריך תקופות, הוא יכול לבטל קנסות.

יוסף יצחק פריצקי: הוא יכול לעשות דברים שנוגעים לכל אזרח ואזרח בישראל.

יוסף יצחק פריצקי: משום כך המינוי הזה כל כך חשוב.

יוסף יצחק פריצקי: אם אין דיון מהיר היום, ניחא.

יוסף יצחק פריצקי: אני מצטרף להצעתו של חבר הכנסת וילן ומבקש שבשבוע הבא יתקיים דיון על הנושא הזה.

יוסף יצחק פריצקי: אני מבקש שהדיון הזה יהיה מיוזמתך ולבקשת חברי הוועדה.

יוסף יצחק פריצקי: תזמין את מי שאתה מוצא לנכון.

יוסף יצחק פריצקי: ההצעה להזמין את פרופ' נאמן היא הצעה טובה.

יוסף יצחק פריצקי: לדעתי המסקנה שאמורה לצאת מכאן היא, שאי אפשר לתת את התפקיד הזה כמשיסה פוליטית לשום שר משום מפלגה.

יעקב ליצמן: במשך היום נקיים התייעצות ונחליט על ההמשך.

יעקב ליצמן: שינויים בתקציב לשנת ‏2001

משה גפני: אני מתנגד לאשר את הפנייה של משרד החינוך על התייקרויות.

משה גפני: בפנייה זו יש 5 מיליון שקל למעיין החינוך התורני ו-5 מיליון שקל לחינוך העצמאי.

משה גפני: אני בעד מעיין החינוך התורני, אבל אני רוצה להבין אם אלה סדרי הגודל ואם אלה צריכים להיות היחסים.

יוסף יצחק פריצקי: כיוון שבמקצועי הייתי פרקליט והייתי גם פרקליטם של כאלה שלא ראויים להגנה, אני מוכרח לומר שאם מדובר בהתייקרות, ובחינוך העצמאי יש 60 אלף תלמידים ובחינוך של ש"ס יש 20 אלף תלמידים, אין שום היגיון שאותה התייקרות תחול על שניהם.

עופר חוגי: בחינוך העצמאי אין גידול ואילו בש"ס יש גידול.

יעקב ליצמן: פנייה מס' 193 – שינויים בתקציב משרד ראש הממשלה.

דניאל לימור: מדובר בשינויים פנימיים במשרד ראש הממשלה.

יוסף יצחק פריצקי: יש תקנה תקציבית שקוראים לה ייעוץ לראש הממשלה ואני רואה שמבקשים להגדיל בה את ההוצאה ב-500 אלף שקל.

דניאל לימור: אלה שינויים פנימיים שהמשרד מבקש.

יוסף יצחק פריצקי: אני לא מכיר את התקנה התקציבית הזאת, לא מבין מה כתוב בה ואני רוצה להבין מיהם יועצי ראש הממשלה שמקבלים תקציב מן התקנה הזאת.

שמואל הלפרט: האם בין היועצים יש גם אנשים ממפלגת שינוי?

אבשלום וילן: כששרת החינוך, לימור לבנת, היתה חברה בוועדת הכספים, וכשהגיעו פניות לשינויים במשרד ראש הממשלה, היא דיברה בגסות ובברוטליות.

אבשלום וילן: זה היה על גבול האי-פרלמנטריות.

אבשלום וילן: החלטתי אז שאנחנו, גם כשנהיה באופוזיציה, לא נרד לרמה, לסגנון ולתרבות הזאת.

אבשלום וילן: יש שינויים פנימיים, ראש הממשלה צריך יועצים והכל לגיטימי.

אבשלום וילן: אושרו 8.6 מיליון שקלים לייעוץ וצריך להגדיל את התקציב הזה ב-500 אלף שקל.

אבשלום וילן: צריך בעצם רק לדעת לשם מה ההגדלה.

אבשלום וילן: אני חושב שאין בעיה לאשר את זה, אבל אנחנו רוצים לדעת בדיוק מאיפה ולמה.

יוסף יצחק פריצקי: אני לא מתנגד לבקשה, אני רק רוצה לדעת לאן הולכים תשעה מיליון שקל.

אבשלום וילן: ואני מבקש שהעתק מהתשובה יועבר לשרת החינוך לבנת.

דניאל לימור: אני אבדוק את הנושא ואשיב לכם.

יעקב ליצמן: מי בעד אישור פנייה מס' 193?

יעקב ליצמן: הצבעה בעד – הרוב נגד – 1

החלטה: פנייה מס' 206-205.

אבשלום וילן: שאלתי אתמול לגבי הסעיף הזה ונאמר לי שבשבוע הבא יהיה דיון.

איוור קרשנר: השר לאיכות הסביבה ביקש לבוא לישיבה.

אבשלום וילן: דיברתי עם השר - -

יעקב ליצמן: אתה לא מעודכן.

יעקב ליצמן: השר לאיכות הסביבה שלח לי מכתב ואני מציע שתקבל עותק של המכתב.

יעקב ליצמן: השר מתנגד לאישור ההעברה ולכן אנחנו לא נצביע עתה.

אבשלום וילן: בשבוע הבא חל ה-1 בנובמבר.

אבשלום וילן: לידיעתכם, בזמנו מוניתי כאן כנציגה של הרשות, כדי לטפל בדברים שקושרים לה ואף הזמנתי את חברי הכנסת לסיורים.

אבשלום וילן: אין לרשות ממה לשלם משכורת ב-1 בנובמבר.

יעקב ליצמן: בעקבות בקשתך אני אזמין את השר הנגבי לדיון בוועדה.

יעקב ליצמן: לטענתו יש לו סיכום עם האוצר לא להעביר את הבקשה.

יעקב ליצמן: פנייה מס' 215 – מרכז ההשקעות ועידוד עסקים קטנים.

דניאל לימור: מדובר בשינויים פנימיים שנועדו לבצע התאמות סוף שנה בתקציב.

דניאל לימור: בנוסף מבקשים להעביר 500 אלף שקל לצורך נושא תקינה.

אבשלום וילן: מה קרה שאין מענקים ביו"ש?

יוסף יצחק פריצקי: אלה שינויים פנימיים שאין להם שום משמעות.

יעקב ליצמן: מי בעד אישור פנייה מס' 215?

יעקב ליצמן: הצבעה בעד – הרוב

החלטה: פנייה מס' 217 – תקציב פיתוח משרד האוצר.

דניאל לימור: מדובר בשינויים פנימיים בתקציב הפיתוח במשרד האוצר.

דניאל לימור: אנחנו מעבירים פה כסף לשדרוג מחשב שע"ם, שביצע השנה שדרוג בהיקף של כ-12 מיליון שקל, ומתוך זה מעבירים את הכסף לנציבות מס הכנסה.

יעקב ליצמן: מה דעתך שהמחשב שלנו יהיה קשור למחשב משרד האוצר?

יעקב ליצמן: כך נדע בדיוק כמה יש ברזרבה וכו'.

יוסף יצחק פריצקי: זה דבר שלא ייאמן.

יוסף יצחק פריצקי: חברי ועדת החוץ והביטחון חותמים על סודיות ויודעים מה נעשה.

יוסף יצחק פריצקי: חברי ועדת הכספים לא יודעים איך מנצלים תקציב, מה הרזרבה ושום דבר אחר.

יעקב ליצמן: יכול להיות שאנחנו צריכים לבקש שתהיה כאן גם הצבעה אלקטרונית, כדי שיידעו על מה הוא הצביע ועל מה לא.

יעקב ליצמן: כמו כן, צריך לבקש שהמחשב יהיה קשור לאוצר.

עופר חוגי: מה זה "פרוייקטים מיוחדים"?

דניאל לימור: יש אחזקה של בניינים במשרד האוצר וכדומה.

עופר חוגי: זה נמצא בתקציב השוטף.

עופר חוגי: כתוב כאן "פרוייקטים מיוחדים", מה זה?

עופר חוגי: אני רוצה לדעת אם זה עובר למחשבים שהשר דיבר עליהם.

יעקב ליצמן: מי בעד אישור פנייה מס' 217?

יעקב ליצמן: הצבעה בעד – הרוב

החלטה: פנייה מס' 218 – איכות הסביבה.

עמית לנג: מדובר בשינויים פנימיים בתוך התקציב של המשרד לאיכות הסביבה, שעיקרם בהתאמת ההוצאה המותנית בהכנסה.

עמית לנג: יש למשרד שלוש קרנות שפועלות בהוצאה מותנית בהכנסה.

עמית לנג: במשך השנה לפעמים ההכנסות עולות ולפעמים ההכנסות יורדות, ויש צורך מידי פעם לעשות את ההתאמות הנדרשות.

יוסף יצחק פריצקי: מה זה בית ספר לחומרים מסוכנים?

עמית לנג: יש להם בית ספר שהם מפעילים כדי להדריך איך לטפל בחומרים מסוכנים.

יוסף יצחק פריצקי: אני רוצה להתייחס לטיפול בפסולת מוצקה.

יוסף יצחק פריצקי: לפני כשנה האוצר הטיל היטל על פסולת מוצקה - -

עמית לנג: אין היטל כזה.

יוסף יצחק פריצקי: היה כאן דיון לפני כשנה - -

עמית לנג: רצו להטיל, אבל בינתיים לא הטילו.

יוסף יצחק פריצקי: הרעיון היה לקחת את הפסולת המוצקה ולפתח אתרים שיבערו את הפסולת, על מנת לא להטמין אותה, כי זה גורם לזיהום.

עמית לנג: אין היטל.

עמית לנג: הרעיון בהיטל היה לקרב את העלויות החיצוניות שנוצרות בגין ההטמנה, משום שהמחיר הרגיל של ההטמנה אינו משקף כרגע את העלויות החיצוניות של זיהום הקרקע והזיהום לסביבה.

עמית לנג: הרעיון היה לקרב את מחיר ההטמנה למחיר חלופות אחרות.

יוסף יצחק פריצקי: מה נעשה עד היום בתקנה של "טיפול בפסולת מוצקה", שהיא תקנה של 90 מיליון שקל?

עמית לנג: בתקציב הזה פעלו להסדרת אתרים שאינם מוסדרים, כלומר לשפר ולשדרג את האתרים הקיימים היום על מנת שיימנע הזיהום לסביבה.

עמית לנג: זה נעשה בעזרת כל מיני חומרים או בהקמת אתרים חדשים או בעזרה לרשויות מקומיות לשינוע הפסולת לאתרים המוסדרים, שהרבה פעמים הם רחוקים יותר מאותם אתרים שהיו קרובים להן.

יוסף יצחק פריצקי: מה קורה עם אתרי בעירה?

עמית לנג: כרגע יש אתר בעירה אחד בארץ, ברמת חובב, שמטפל בפסולת מסוכנת.

יוסף יצחק פריצקי: מה קורה עם פיתוח אתרים כאלה?

עמית לנג: יש כמה רעיונות לפתח אתרים מסוג כזה באזור חיפה.

עמית לנג: יש החלטת ממשלה בנושא והוקם צוות לבדוק את העלויות ואת הכדאיות הכלכלית של שריפה אל מול טיפול באמצעים אחרים.

יעקב ליצמן: מי בעד אישור פנייה מס' 218?

יעקב ליצמן: הצבעה בעד – הרוב

החלטה: פנייה מס' 220.

ואנונו: העברה זו נועדה לממן הגדלת תקציבי התיירות בשנת 2001 בתחומי שיווק הפנים והחוץ של ישראל והגדלת ההשתתפות בפעולות השיווק של מארגני התיירות.

ואנונו: הפנייה נעשית בהסכמת משרד האוצר.

יעקב ליצמן: האם 170 מיליון שקל שסוכמו בין משרד האוצר למשרד התיירות הועברו?

ואנונו: בשנת 2001 היינו צריכים לקבל 62 מיליון שקל, וכרגע אמורים להעביר אלינו 22 מיליון שקל כפי שנאמר בפנייה שלפניכם.

ואנונו: הנושא מאוד נחוץ לנו ואף די דחוף.

עופר חוגי: לשם מה צריך היום משווקים כאשר בין כך ובין כך אף אחד לא מגיע?

ואנונו: אנחנו משמרים את השיווק.

ואנונו: אנחנו לא מפתחים את השיווק, אלא רק משמרים אותו במינון נמוך.

ואנונו: בבוא היום, אם ירצו לשווק ולא יהיו להם לא צינורות שיווק ולא גורמים בארץ ובחו"ל שיש איתם קשר, כדי לפתח את הנושא מחדש העלות תהיה הרבה יותר גבוהה.

ואנונו: לכן אנחנו טוענים שצריך לשמר את זה אומנם במינון נמוך, אבל צריך לשמר את זה.

עופר חוגי: השימור הזה אומר שאתם מפעילים אנשים ?

ואנונו: כן.

ואנונו: מפעילים אנשים במינון נמוך.

ואנונו: למשל, אם לפני המשבר היו 1,100 סוכני נסיעות, היום יש 340.

עופר חוגי: אתם נותנים להם תמיכות?

ואנונו: אנחנו תומכים בפעילות שיווק שלהם.

ואנונו: מול שקל שהם מעמידים, אנחנו מעמידים כרגע יותר משקל, אבל במצב הרגיל זה שקל מול שקל.

ואנונו: כרגע, בגלל המצב הקשה שהם נתונים בו ובגלל הירידה של 70% בעבודה שלהם, יש נכונות שלהם להעמיד כספים לטובת הנושא.

עופר חוגי: כמה אתם נותנים וכמה הם נותנים או שאתם משלמים הכל?

ואנונו: אף פעם אין מצב שהמדינה משלמת הכל.

ואנונו: למיטב ידיעתי ההשתתפות של המדינה היום היא חמישים אחוז וייתכן שזה יעלה לשבעים וחמישה אחוז.

יעקב ליצמן: מי בעד אישור פנייה מס' 220?

יעקב ליצמן: הצבעה בעד – הרוב

החלטה: פנייה מס' 221 החזר חוב לאפוטרופוס.

יונתן גרטי: מדובר בהעברה של חמישה מיליון שקל כהמשך לתשלום של 1.3 מיליון שקל שכבר שולמו, לאנשים שתבעו את המינהל וקיבלו אישור מהאפוטרופוס לנכסי נפקדים על אי נפקדותם, זאת אומרת שהם זכאים לפיצוי עבור הנכסים.

יוסף יצחק פריצקי: אם יכירו בזכות השיבה, אז הסעיף הזה יהיה אחד הסעיפים הכבדים.

יעקב ליצמן: מי בעד אישור פנייה מס' 221?

יעקב ליצמן: הצבעה בעד – הרוב

החלטה: פנייה מס' 222 – משרד הפנים.

עמית לנג: מדובר בשינויים פנימיים בתקציב של משרד הפנים, כאשר יש פה העמדת הרשאה להתחייב לנציבות כבאות והצלה בגין מכרז שהם עשו לשיפוץ ושדרוג בית הספר שלהם.

עמית לנג: בבית ספר זה הם מכשירים את הכבאים.

יוסף יצחק פריצקי: איזו תוכנית זו "הדרכה, ארגון ושיטות"?

יוסף יצחק פריצקי: למה זה הולך?

עמית לנג: מדובר בהדרכה במינהל האוכלוסין.

עמית לנג: זו הדרכה של המשרד בכל הנושאים שהוא מטפל בהם.

עמית לנג: להזכירכם, למשרד יש כמה מינהלים, כמו הפיקוח על הבנייה, רשם העמותות, מינהל האוכלוסין וכו'.

עמית לנג: זו בעצם תוכנית שמספקת את כל ההדרכה וההשתלמויות שצריך לאנשים המקצועיים במינהלים השונים.

עמית לנג: למשרד הפנים יש יחסית הרבה מינהלים.

יעקב ליצמן: מי בעד אישור פנייה מס' 222?

יעקב ליצמן: הצבעה בעד – הרוב

החלטה: פנייה מס' 223-224 - משרד החקלאות.

החלטה: מדובר בהעברה של תשעה מיליון שקל לרפורמה ברפת ו-1.2 מיליון שקל לשומרי שביעית.

יוסף יצחק פריצקי: רפורמה במס הכנסה אין, אבל יש רפורמה ברפת.

אבשלום וילן: הרפורמה ברפת היא כדי לשפר את איכות החלב.

יוסף יצחק פריצקי: עדיף כבר לקנות שמפניה.

אבשלום וילן: דני קריצ'מן עשה את הרפורמה ברפת.

אבשלום וילן: למעשה החקלאים מפסידים על זה כסף, משום שהם משקיעים ברפתות בגלל איכות הסביבה.

אבשלום וילן: חייבים להשקיע בציוד ובבניית רפתות חדשות.

אבשלום וילן: עשו דבר נבון מאוד, כדי שהחלב שאנחנו שותים לא יהיה מזוהם.

יעקב ליצמן: מי בעד אישור פנייה מס' 223-224?

יעקב ליצמן: הצבעה בעד – הרוב

החלטה: חבר הכנסת הלפרט רוצה להציע הצעה לסדר.

שמואל הלפרט: יש ארגון ניצולי שואה במדינת ישראל, שפועל רבות לטובת ניצולי השואה.

שמואל הלפרט: יש להם תקציב של שלושה מיליון שקל, כמו בכל שנה.

שמואל הלפרט: משום מה האוצר מעכב את ההעברה הזאת.

שמואל הלפרט: הארגון הזה פנה אליי והודיע לי שהשנה בלבד הם השיגו לניצולי שואה 10,000 מארק לכל אחד, כלומר 400 מיליון מארק, שהגיעו למדינת ישראל.

שמואל הלפרט: בגלל שהם לא מתוקצבים, הם לא מסוגלים להמשיך ולהפעיל את המשרדים.

שמואל הלפרט: הם עומדים לסגור את המשרדים, בשעה שהפעילות בשיאה ויש עוד עשרות אלפים שצריכים לקבל פיצויים מגרמניה.

אבשלום וילן: מי תיקצב אותם עד היום?

שמואל הלפרט: האוצר, אבל משום מה מישהו באוצר חשב שצריך לעשות תקנות מיוחדות.

יעקב ליצמן: הכסף הזה נמצא בתקציב משרד האוצר?

שמואל הלפרט: זה מופיע בתקציב.

שמואל הלפרט: אמרתי אתמול לאוהד מראני שזה אבסורד, שמשרדים שמכניסים השנה 400 מיליון מארק למדינת ישראל, בשביל כסף קטן ביותר, שלושה מיליון שקל שמופיעים בתקציב המדינה, לא מעבירים להם את הכסף.

יעקב ליצמן: נפגשתי ביחד עם חבר הכנסת הלפרט עם ארגון ניצולי השואה ועם אוהד מראני והוא הבטיח שאם תוך שבועיים זה לא יהיה מסודר, הוא יעביר את כל הכסף, אבל משום מה זה לא הועבר.

יעקב ליצמן: לכן הפנייה אליך, מר דניאל לימור, שתעביר למינהל התקציבים את הבקשה שלנו.

דניאל לימור: אתה מבקש לדעת על עיכוב התקציב של מרכז ניצולי השואה?

יעקב ליצמן: כן.

שמואל הלפרט: זה מופיע בספרי התקציב ומר משה זנבר אמר לי שהוא סוגר את כל המשרדים של מרכז ניצולי השואה.

דניאל לימור: אני אבדוק את זה באופן מיידי.

שמואל הלפרט: מה הוחלט בקשר למרכז ניצולי השואה?

שמואל הלפרט: אני מבקש שתהיה החלטה של הוועדה שצריך להעביר את התקציב באופן מיידי, כי אחרת לא הועלנו שום דבר.

יעקב ליצמן: מעבר להמלצה אנחנו לא יכולים לעשות יותר.

שמואל הלפרט: צריך שיירשם בפרוטוקול שוועדת הכספים החליטה שהאוצר יעביר באופן מיידי את התקציב, כדי לא למוטט את כל הפעילות של המרכז.

יעקב ליצמן: העברנו לממונה על התקציבים באמצעות הרפרנט שלו שמה שהוא הבטיח לפני כחודשיים יקוים מייד.

יעקב ליצמן: זאת בעצם ההחלטה שאתה מבקש.

יעקב ליצמן: פנייה מס' 020-18.

יוסף יצחק פריצקי: ביקשתי לעכב את הפנייה הזאת, כדי לקבל דוח לגבי מה שנעשה בתוכנית ההבראה ואיזה רשויות קיבלו מענקים.

יוסף יצחק פריצקי: לפי איזה מפתח עובדים פה?

יוסף יצחק פריצקי: ירושלים – 215 מיליון, בית שאן – 31 מיליון, כינרת – מיליון וכו'.

עמית לנג: אתה לא מצפה שרשות כמו ירושלים תקבל אותו דבר כמו בית שאן.

עמית לנג: זה תלוי בהיקף האוכלוסיה שיש ברשות, היקף התקציב וכו'.

אמנון כהן: והזדהות פוליטית.

יוסף יצחק פריצקי: אתה לא יודע כמה אתה צודק.

יוסף יצחק פריצקי: בכלל, מאוד מעניין לעשות פה חשבון כמה עולה לנו ירושלים.

יחזקאל לביא: זה בכלל לא נכון.

יחזקאל לביא: אין היום שום היבטים פוליטיים בנושא הזה של מענקי איזון ושל ההבראה.

יעקב ליצמן: אם עד לרגע זה לא שמענו טענות מראשי רשויות על החלוקה, סימן שהמצב שם די סביר.

יעקב ליצמן: לא שמעתי אף אחד שאומר שמקפחים אותו.

עמית לנג: זה בגל שהרשויות מכירות את הנוסחה.

יחזקאל לביא: צריך לציין ש-170 רשויות נכנסו להסדרי ההבראה האלה.

עמית לנג: הסדר ההבראה בא לטפל בשני דברים.

עמית לנג: הרשות חייבת להיכנס לאיזון שוטף, באמצעות פעולות שהיא יכולה לעשות בצד ההוצאות ובצד ההכנסות, בהתאם למה שהיא יכולה.

עמית לנג: העזרה מהמדינה במענק ההבראה ניתן לכיסוי הגירעון הנצבר.

עמית לנג: לא ניתן מאה אחוז כיסוי גירעון נצבר, אלא יש איזושהי נוסחה שמחלקת את הגירעון הנצבר ליתרות פיגורים שהרשות צריכה לגבות חובות עבר שיש לה ולכסות בעזרתן, הלוואות שהרשות צריכה לקחת וחלק שהמדינה נותנת.

יוסף יצחק פריצקי: יש רשויות שבחיים לא יכנסו לאיזון תפעולי.

עמית לנג: אין דבר כזה.

יוסף יצחק פריצקי: כי הוצאותיהן השוטפות עולות על הארנונה שהן גובות.

עמית לנג: בשביל זה יש להן מענק איזון.

עמית לנג: פה אנחנו מדברים על תוכנית ההבראה וזה לא קשור למענק האיזון.

עמית לנג: כל רשות צריכה לדאוג לפעול באיזון שוטף.

יוסף יצחק פריצקי: ואז אתה נותן להם את זה לפי הגירעון שהם צברו.

יוסף יצחק פריצקי: האם זה לא פרס של "יוצא חוטא נשכר"?

עמית לנג: כאיש אוצר אני יכול לומר לך שבכלל לא צריך תוכניות הבראה.

עמית לנג: נכון, אתה צודק.

עמית לנג: לפי דעתי יש פה בבחינת "רשע וטוב לו, צדיק ורע לו".

אבשלום וילן: כן ולא.

אבשלום וילן: זה לא נכון, כי כל דבר אתם מטילים על המערכת המוניציפאלית.

אבשלום וילן: אתם לא מתחשבים במצב של עיר כמו הרצליה, בה המצב הסוציו-אקונומי הכי גבוה ויש ערים אחרות כמו מתחת לכביש אשקלון-קרית גת, ששם אין כמעט ארנונה.

עמית לנג: בשביל זה קמה ועדת גדיש ויש עכשיו מסקנות.

עמית לנג: לעניין הפנייה עצמה, מדובר בסך הכל בהסדרה של המימון של תוכניות ההבראה.

עמית לנג: בתחילת השנה יש תמיד איזשהו צפי, שכן הרשויות צריכות לעמוד באבני בוחן.

עמית לנג: אני לא יודע מראש מי יעמוד ומי לא וכעת מתברר שנוצר איזשהו חוסר שצריך להשלים אותו בגין ההתחייבויות האלה.

יוסף יצחק פריצקי: אני מסיר את הבקשה לעיכוב.

יעקב ליצמן: מי בעד אישור פנייה מס' 020-18?

יעקב ליצמן: הצבעה בעד – הרוב

החלטה: פנייה מס' 011-26 – חבר הכנסת אמנון כהן ביקש לעכב את הדיון בפנייה הזאת.

אמנון כהן: אני מבקש שתאפשר לי לבדוק את הנושא עד מחר.

יעקב ליצמן: פנייה מס' 009-29 – משרד השיכון.

יוסף יצחק פריצקי: מבקשים 150 אלף שקל לצורך רכישת רכב לסגן שר.

יוסף יצחק פריצקי: איזה אוטו קונים לו ב-150 אלף שקל?

איתן כבל: השאלה מה קורה במשרדים אחרים.

איתן כבל: כלומר, אם כולם קיבלו, אנחנו לא יכולים לעכב את זה.

איוור קרשנר: כולם קיבלו, אבל זה בא באיחור, כי סגן שר השיכון התמנה אחרי כולם.

יעקב ליצמן: מי בעד אישור פנייה מס' 009-29?

יעקב ליצמן: הצבעה בעד – הרוב

החלטה: פנייה 38025 - 38026 – משרד התעשייה והמסחר.

יוסף יצחק פריצקי: אני וחבר הכנסת מוסי רז עיכבנו את הפנייה הזאת.

יוסף יצחק פריצקי: העיכוב לא נבע ממניעים פוליטיים.

יוסף יצחק פריצקי: בעצם אומרים לנו ש-262 מיליון שקל למענקים לעידוד השקעות בעצם לא נוצלו.

יוסף יצחק פריצקי: מדוע?

יעקב ליצמן: לא היה מי שישקיע.

סמדר אלחנני: הם לא עמדו בקריטריונים.

יעקב ליצמן: מתוך 2.8 מיליארד, אתה מדבר על 53 מיליון שקל?

יוסף יצחק פריצקי: זה 232 מיליון.

יעקב ליצמן: מי בעד פנייה מס' 38025 - 38026?

יעקב ליצמן: הצבעה בעד – הרוב

החלטה: פנייה מס' 20022 -19012.

עמיחי כץ: מדובר בהתחשבנויות בין משרד החינוך למשרד המדע, התרבות והספורט, בעקבות העברה למשרד החדש לפני שנתיים.

יעקב ליצמן: מעבירים 500 אלף שקל לתרבות חרדית.

עמיחי כץ: פעולות התרבות גם עברו.

יוסף יצחק פריצקי: זה פשוט העברת פעולות ולא גורעים מתקציב משרד החינוך שום דבר?

כלנית שמיר: לא.

יוסף יצחק פריצקי: יש כאן גריעה לא קטנה – 8.4 מיליון לשיעורי עזר, 2 מיליון לחינוך על יסודי.

כלנית שמיר: זה לפעולות של משרד החינוך.

יעקב ליצמן: מי בעד אישור פנייה מס' 20022 - 19012?

יעקב ליצמן: הצבעה בעד – הרוב

החלטה: (הפסקה) תקנות המים (היטל הפקה)(תיקון)

יעקב ליצמן: הסעיף הבא על סדר היום – תקנות המים (היטל הפקה)(תיקון).

יעקב ליצמן: אנחנו דנים עתה בסעיף השני במכתבו של שר התשתיות הלאומיות מה-17 ביולי.

יעקב ליצמן: בסעיף הראשון אנחנו לא דנים.

אביגדור ליברמן: אני רוצה להדגיש שהנושא הזה הוא נושא ענייני ולא נושא פוליטי.

אביגדור ליברמן: החלטת ממשלה על שינוי התעריפים והיטלי הפקה התקבלה בממשלתו של אהוד ברק, ב-8 בספטמבר 2000.

אביגדור ליברמן: התקבלה החלטה לגופו של עניין, כשברור לכולם שזה נושא ענייני-מקצועי.

אביגדור ליברמן: יתרה מכך, בהחלטות קבינט שהתקבלו עם כינון ממשלת שרון, אישררו מחדש את אותם שינויים בהיטלי הפקה.

אביגדור ליברמן: גם שר החקלאות היה בעניין והיה בעד שינויים בהיטלי הפקה.

אביגדור ליברמן: הנושא הזה עבר את כל התהליכים הסטטוטוריים, כלומר, דיון במועצת המים, פרסום התנגדויות לציבור וכל התהליך המסובך הזה.

אביגדור ליברמן: הנושא הזה בא אחרי סיכום והסכמה עם שר האוצר.

אביגדור ליברמן: בחודשיים האחרונים מתנהל דיון בין משרד החקלאות למשרד האוצר על כל מיני שינויים והסכמות.

אביגדור ליברמן: במשך הזמן הזה כל הזמן מספרים שמחר יהיה סיכום, מחרתיים יש סיכום, אבל לא הגיעו לשום סיכום.

יעקב ליצמן: מתי היתה ההחלטה האחרונה של הממשלה בנושא?

אביגדור ליברמן: ההחלטה האחרונה של הממשלה היתה בישיבת קבינט בחודש אפריל.

אביגדור ליברמן: הנושא הזה התקבל בממשלת ברק ב-8 בספטמבר 2000 ובאפריל שנה זו אשררו את ההחלטה בקבינט.

אביגדור ליברמן: גם שר החקלאות היה מודע לזה ולא הביע שום התנגדות.

ויצמן שירי: אבל עדיין יש דיונים בין האוצר לבין שר החקלאות.

אביגדור ליברמן: רק אתמול שמעתי שמשרד החקלאות מתנגד לזה.

אביגדור ליברמן: רק היום בבוקר קיבלתי טלפון ממשרד החקלאות שמבקשים לדחות את אישור התקנות.

אביגדור ליברמן: המצב הזה לא יכול להיות, זו לא צורת עבודה.

אביגדור ליברמן: אי אפשר לבקש מאיתנו בכל פעם לדחות מחדש.

אביגדור ליברמן: דחינו את זה, שכן זה היה אמור להיכנס לתוקף ב-1 ביולי.

יעקב ליצמן: לפני שבועיים הנושא הזה היה על סדר היום של הוועדה.

יעקב ליצמן: היתה אלינו פנייה לדחות את הדיון.

יעקב ליצמן: הסכמתי לדחות את הדיון בשבוע.

יעקב ליצמן: עתה אנחנו כבר שבועיים אחרי אותה דחייה.

ויצמן שירי: לא ידעתי את זה עד אתמול ורק היום בבוקר הסבירו לי בדיוק מה המשמעות של הדבר הזה.

אביגדור ליברמן: התקנות היו אמורות להיכנס לתוקפן ב-1 ביולי 2001.

אביגדור ליברמן: מאז, על בסיס אותה בקשה, מושכים ומושכים את הנושא.

אביגדור ליברמן: הדיון הסופי היה אמור להיות פה לפני שבועיים.

אביגדור ליברמן: לפני שבועיים ביקש שוב המרכז החקלאי, על בסיס אותו משא ומתן מתקדם, דחייה, כי לדבריהם תוך יום-יומיים הם יגמרו את הדיון.

אביגדור ליברמן: דחו את הדיון בשבועיים, אבל הנושא לא נגמר.

אביגדור ליברמן: מי שאומר לכם שזה הולך להסתיים, אומר דבר שקר, כי זה לא הולך להסתיים לא בעוד יומיים ולא בעוד שבועיים.

ויצמן שירי: אני מציע שנדחה את הדיון לעוד שבועיים מהיום ובמידה שזה לא יסתיים, יהיה דיון.

ויצמן שירי: אתם צריכים לגמור בממשלה את העניין.

אביגדור ליברמן: שתי ממשלות גמרו והחליטו בעניין.

ויצמן שירי: עדיף שהחלטת הממשלה תתקבל בהסכמה בין השרים, כדי לא להעמיד אותנו במצב כזה.

אברהם הירשזון: אם יש החלטת ממשלה, זו החלטת ממשלה ולא משנה איך היא התקבלה.

ויצמן שירי: היום בבוקר שוחחתי עם שר החקלאות והוא אמר לי שהוא מנהל דיונים עם האוצר.

ויצמן שירי: היות שהנושא נדחה כבר כל כך הרבה זמן, לא יקרה שום דבר אם זה יידחה לעוד שבועיים.

ויצמן שירי: אפשר לקיים היום את הדיון, אבל את ההצבעה נעשה בעוד שבועיים.

יעקב ליצמן: כבר דחיתי את הדיון בשבועיים.

אברהם הירשזון: ההצעה של חבר הכנסת שירי מאוד הגיונית, אבל היא כבר בוצעה לפני שבועיים בוועדה.

ויצמן שירי: אני מציע שנדחה את הדיון לפחות בשבוע.

אבשלום וילן: אני לא מסכים לדחות את זה בשבוע.

גלעד ריקלין: אני רוצה להסביר קודם כל את הסטטוס של המשא ומתן.

גלעד ריקלין: אנחנו מנהלים משא ומתן עם משרד החקלאות.

גלעד ריקלין: במסגרת המשא ומתן הזה הודענו למשרד החקלאות שאנחנו לא מתכוונים לוותר על יישום החלטות הממשלה ושאנחנו מתכוונים להעלות אותם בוועדת כספים.

יעקב ליצמן: מתי זה היה?

גלעד ריקלין: השר שמחון דיבר עם סגן הממונה על התקציבים במהלך שבוע שעבר וגם בתחילת השבוע.

גלעד ריקלין: הודענו מפורשות למשרד החקלאות – ומוזר שאין פה נציג של משרד החקלאות - -

סופה לנדבר: לא הזמינו אותם.

גלעד ריקלין: אני חושב שכן הזמינו אותם והם ידעו על הדיון הזה.

סופה לנדבר: דיברתי עם השר שמחון והוא אמר שלא הזמינו אותו.

יעקב ליצמן: מנהל הוועדה אומר שהשר הוזמן.

אביגדור ליברמן: גם אני לא הוזמנתי, אבל באתי.

אבשלום וילן: כנראה שההזמנה נפלה במקום כלשהו.

אבשלום וילן: עובדתית הם לא ידעו ועובדה שאין פה נציג.

אביגדור ליברמן: הם ידעו ועובדה שהם דיברו איתי בטלפון.

גלעד ריקלין: במסגרת המשא ומתן עם משרד החקלאות, משרד החקלאות עצמו הסכים להעלאת היטל ההפקה לתעריף של 59 אגורות, שהוא תעריף יותר גבוה מהתעריפים שמצוינים בתקנות שלפניכם.

גלעד ריקלין: כלומר, יכול להיות אחד משני מקרים: מקרה אחד, שהמשא ומתן לא יצליח ואז צריך ליישם בכל מקרה את החלטת הממשלה.

גלעד ריקלין: מקרה שני, שהמשא ומתן כן יצליח ואז זה חלק מההסכמה עם משרד החקלאות.

גלעד ריקלין: לכן צריך לאשר את התקנות הללו, ואם נתקדם במשא ומתן ונגיע לסיכום יותר רחב גם לגבי התעריפים, מצוין, ואם לא נגיע, צריך ליישם את החלטת הממשלה.

יורם תמרי: הוא מדבר על 2006 ולא על היום.

גלעד ריקלין: מדובר על היטלי הפקה של 59 אגורות כבר בשנת 2002, כשהיטלי ההפקה עולים בצורה הדרגתית עד אוקטובר 2005.

גלעד ריקלין: הדבר הזה נמצא כרגע במשא ומתן.

גלעד ריקלין: זאת אומרת שההסכמה על העלאת התעריפים לא סותרת את ההסכמות בינינו לבין משרד החקלאות.

אבשלום וילן: אני מאשר את הנתון שהציג נציג משרד האוצר.

אבשלום וילן: זה נכון שהמספרים שמציג האוצר הם המספרים שבמשא ומתן מדברים עליהם והגיעו להבנה בנושא הזה עם משרד החקלאות.

אבשלום וילן: אני רוצה שתבינו במה מדובר – פה עושים תרגיל שבכל משא ומתן עסקי זה דבר לא מקובל.

אבשלום וילן: משרד החקלאות ומשרד האוצר מנהלים משא ומתן, תשעים אחוז מהנקודות מוסכמות - -

אברהם-בייגה שוחט: אבל אתם מתנגדים לו, החקלאים מתנגדים לו.

אבשלום וילן: תשעים אחוז מהדברים במשא ומתן סוכמו.

אבשלום וילן: החקלאים מאוד לא אוהבים את זה.

אבשלום וילן: לפי הערכתי, מאתמול בלילה ראש הממשלה בתמונה, הוא ישב השבוע עם החקלאים בנושא הזה ונתן את ברכת הדרך.

אבשלום וילן: החקלאים לא אוהבים – הם יקבלו את זה.

אבשלום וילן: יש פה סיכוי להגיע להסכם תוך חמש שנים על העלאה דרסטית של מחיר המים בכל המישורים.

אבשלום וילן: נשארו שתי נקודות פתוחות ועל שתי נקודות פתוחות בא האוצר היום במקום לחכות שבועיים-שלושה שהמשא ומתן יסתיים.

אבשלום וילן: החקלאים צריכים להסכים לשינוי דרסטי, דבר שישנה גם בנושא הקרקעות.

אבשלום וילן: אם לא יגיעו להסכמה במשא ומתן, בעוד שבועיים-שלושה אפשר לקיים על כך דיון.

אבשלום וילן: לי יהיה קשה לתמוך בהצעה, אבל בסופו של דבר החקלאים יתייצבו מאחוריה.

אבשלום וילן: זו הצעה מאוד מורכבת, היא עושה רפורמה מוחלטת בכל הנושא וכאן באים מאחורה ורוצים הצבעה.

אבשלום וילן: זה לא הוגן ולכן אני מציע ליושב ראש לדחות את זה בשבועיים-שלושה וכשיסתיים המשא ומתן יבוא אלינו כל הנושא כמקשה אחת.

אברהם הירשזון: נציג האוצר אומר שללא שום קשר עם המשא ומתן צריך להצביע היום.

אברהם הירשזון: לדבריו, אם המשא ומתן לא יסתיים בחיוב, יפעלו בכל מקרה לפי החלטת ממשלה.

אברהם הירשזון: אז מה זה משנה?

מיכאל נודלמן: מים זה מים, תעזבו פוליטיקה.

מיכאל נודלמן: יושבים פה אינטרסנטים שלא מבינים מה זה מים ושיש חוסר מים.

ויצמן שירי: לפני שנה וחצי, כשחבר הכנסת שוחט היה שר אוצר, האוצר ביקש ייקור של למעלה מעשרים אחוז ובסוף התפשרנו על תוספת של 15% ובכל ינואר 7.5%.

ויצמן שירי: אני מבין שעתה ההתייקרות היא בגובה של 26.

ויצמן שירי: היות שאנחנו חלק מהקואליציה והשרים צריכים לכבד את החלטות הממשלה, אני מבקש לתת לנושא הזה עוד שבוע ימים.

ויצמן שירי: שבוע זה לא הרבה זמן ואם חבר הכנסת וילן אומר שהגיעו להסכמה על 90% מהדברים - -

אביגדור ליברמן: הוא גם אומר שזה לא ייגמר גם בעוד שבועיים.

ויצמן שירי: אם עד יום שלישי הבא העסק לא יסתיים, נביא את זה להחלטת הוועדה ומה שהוועדה תחליט, נכבד.

ויצמן שירי: זה ייצור מצב שהצדדים יצטרכו להסתדר ביניהם.

אביגדור ליברמן: מכיוון שרוב חברי הכנסת נמצאים עתה כאן וכשהתחלתי להסביר את הנושא הם לא היו, אני רוצה לחזור על השתלשלות הדברים.

אביגדור ליברמן: ההחלטה הזאת התקבלה בממשלת ברק, כשבייגה היה שר האוצר - -

אברהם-בייגה שוחט: וגם שר התשתיות.

אביגדור ליברמן: ולכן זה לא עניין פוליטי, אלא עניין מקצועי.

אביגדור ליברמן: ההחלטה אומרת שמ-1 ביולי 2001 יש העלאת תעריפים של היטלי הפקה.

אביגדור ליברמן: הקבינט הכלכלי בממשלת שרון אישרר באפריל 2001 את אותם התעריפים, כולל שר החקלאות.

אביגדור ליברמן: יתרה מזה, היתה הסכמה של החקלאים עם משרד החקלאות על העלאת תעריפים ל-59 אגורות.

אביגדור ליברמן: משרד התשתיות הוריד את זה והפעיל טייס אוטומטי.

אביגדור ליברמן: למען גילוי נאות אני רוצה לומר שהורדנו ב-1.5% את אותם תעריפים שמשרד החקלאות כבר הסכים עליהם.

אביגדור ליברמן: מה-1 ביולי אומרים לי לתת עוד זמן ומאז משכנו זמן עד היום.

אביגדור ליברמן: העברנו את כל ההליך – דיון במועצת המים, פרסום להתנגדויות וכו'.

אביגדור ליברמן: לפני שבועיים היה אמור להיות דיון בוועדת הכספים וביקשו לדחות את הדיון בשבוע.

אביגדור ליברמן: היושב ראש הסכים לדחות את זה בשבועיים.

אביגדור ליברמן: עכשיו מבקשים ממני לדחות שוב.

אביגדור ליברמן: רבותי, שתי ממשלות שונות, בשני הרכבים, אישרו את ההחלטה הזאת.

ויצמן שירי: אני מבקש דחייה נוספת של שבוע בלבד.

אביגדור ליברמן: כל אחד שמצוי במשא ומתן, כולל אבשלום וילן, אמרים לך שאי אפשר לגמור בשבוע.

אביגדור ליברמן: אין שום סיכוי לגמור את זה, אז למה לשקר לעצמנו.

אביגדור ליברמן: הגיע הזמן גם לחתוך.

אביגדור ליברמן: ממשלה שלא יודעת לכבד החלטות של עצמה, לא יכולה להתקיים.

אבשלום וילן: בעוד שבועיים תגמור ולא עושים משא ומתן על עשרים נקודות.

אבשלום וילן: זה עניין עקרוני ולא משנה המחיר.

אבשלום וילן: צריך לסיים לדון בעשרים דברים ופה מביאים לדיון רק דבר אחד.

ויצמן שירי: אני מתחייב שלפחות אנחנו לא נאפשר דחייה מעבר לשבוע הבא.

אברהם-בייגה שוחט: אני חושב שהחלטות שתי הממשלות הן נכונות ואי אפשר שיהיה מצב שמחירי המים המופקים יהיו כאלה.

אברהם-בייגה שוחט: מכיוון שאני מצוי בעניין, אפילו משיחות עם שר החקלאות ועם אחרים, אני גם יודע שהיתה משלחת של חברים אצל ראש הממשלה לפני שבוע והוא נתן להם גיבוי.

אברהם-בייגה שוחט: אני לא בטוח לאן העסק ילך ואני גם לא יודע אם השר ליברמן קיבל פרוטוקול של מה שנאמר שם ומה היתה תשובת ראש הממשלה בנושא הזה.

אברהם-בייגה שוחט: לכן ההנחה שהעסק הזה ייגמר תוך שבוע-שבועיים, זה עורבא פרח.

אברהם-בייגה שוחט: הנושא לא יכול היגמר תוך שבועיים, כי זה נושא כבד וקשה ויש לו משמעות אדירה מבחינת שיטת המכסות ותשלום עבור עיבוד.

אברהם-בייגה שוחט: שאלתי את מר תמרי מה הסיפור והוא ענה לי שזה 26%.

אברהם-בייגה שוחט: שאלתי אותו כמה בסך הכל הם היטלי הפקה והוא ענה לי שזה 50-60 מיליון.

אברהם-בייגה שוחט: מדובר בעשרה מיליון שקל, כאשר החקלאים משלמים על 800 מיליון 80 אגורות.

אברהם-בייגה שוחט: לכן מלכתחילה חשבתי שכדאי ללכת לבית הלל ולדחות, אבל אין סיכוי שבשבוע הבא יהיה דבר אחר, כי לא יהיו הסכמות.

יעקב ליצמן: אני חושב שאנחנו נצביע היום, אבל התחולה תהיה בעוד שבועיים.

ויצמן שירי: בכל מקרה אני אבקש רוויזיה.

אבשלום וילן: אני מבקש התייעצות סיעתית לפני שמצביעים.

יעקב ליצמן: אם כך, נעשה הפסקה של רבע שעה להתייעצות סיעתית.

יעקב ליצמן: בשעה 11:45 נחדש את הדיון.

יעקב ליצמן: (הפסקה)

יעקב ליצמן: ההתייעצויות הסתיימו ואני מחדש את הישיבה.

אבשלום וילן: כיושב ראש הלובי החקלאי בכנסת אין לי טענות לשר התשתיות, כי הוא עושה את תפקידו.

אבשלום וילן: האוצר שמנהל את המשא ומתן עושה את זה לא בצורה עניינית ויהיה קשה מאוד להביא את החקלאים להסכם.

אבשלום וילן: מה שהאוצר עושה פה ישים עוד פעם סימן שאלה גדול אם אפשר לחתום איתו על הסכמים.

יורם תמרי: אני רוצה להביע את המחאה שלי לדבריו של ידידי גלעד ריקלין מהאוצר, כי מה ששר החקלאות הסכים הוא שבעוד חמש שנים המחירים יושוו למחירי המים ואילו האוצר רוצה לקבוע את המצב הזה מהיום ולא מ-2005.

יורם תמרי: אני רוצה להזכיר לכל מי שאולי לא יודע, שחוק היטלי הפקה מוגדר בחוק כמס בפקודת מסים (גביה).

יורם תמרי: אמרתי לחבר הכנסת שוחט, כאשר היה איתו ראיון ביום שישי האחרון, שכתוב שם שהוא מתנגד מכל וכל להעלאת מסים.

יורם תמרי: ובכן, מדובר כאן על מס בפקודת המסים.

יורם תמרי: אין עדיין תקנות משלימות להיטל ההפקה.

יורם תמרי: יש תקנות משלימות רק לשנת 99' ו-2000, שנקראות תקנות להענקות.

יורם תמרי: זה אומר שחקלאי או איש תעשייה שיש לו באר שעלות המים בה היא חצי שקל ומוסיפים לו פה עוד 52 אגורות, זה אומר שזה שקל ושתי אגורות.

יורם תמרי: במקורות מחיר המים לחקלאות הוא 95.6 אגורות.

יורם תמרי: אם עברתי את ה-95.6, אני זכאי להענקה.

יורם תמרי: על פי ההחלטה שאתם הולכים לקבל היום, אני מקווה שלא, אין עדיין אפשרות להגיש בקשה להענקה, מכיוון שזה עדיין לא בחוק, כי החוק מדבר רק על 99' ו-2000.

יורם תמרי: אני מניח שרובכם לא יודעים שאם העניין הזה יאושר, זה אומר שמפברואר 99' עד היום הייקור הוא בגובה 268% .

יורם תמרי: אני רוצה לראות עוד מוצר במדינת ישראל שהיתה לגביו התייקרות כזאת.

יעקב ליצמן: מצד שני אפשר לומר שזה בגלל שהמחירים קודם היו כל כך נמוכים.

אביגדור ליברמן: גם אחרי ההעלאה זה רבע מהמחיר האמיתי.

יורם תמרי: שמעתי את דבריו של כבוד השר בוועדת החקירה הפרלמנטרית לנושא המים.

יורם תמרי: הוא דיבר על התפלה שעדיין לא התחילה והוא כבר העלה ב-2.5 שקל, שזה עלות ההתפלה שתהיה בעוד שלוש שנים.

יורם תמרי: נדבר אז לאחר שנראה מה יהיה, אולי ישלם את מחיר ההתפלה זה שיצרוך את המים האלה.

פזית קלומר: אני רוצה להעיר את תשומת לבם של כל חברי הוועדה והנוכחים פה, שהעלאת התעריפים הם בניגוד לרציונל הצעת חוק הסדרים במשק המדינה ( תיקון – חקיקה להשגת יעדים).

פזית קלומר: הרציונאל היה לקדם מטרות במשק המים, לעודד תחרות במשק המים, לעודד הפקה - -

אליעזר כהן: ולקבוע מחיר ריאלי למים.

פזית קלומר: ברגע שקובעים מחיר שהוא גבוה ממחיר מקורות, אז הרשויות ירכשו ממקורות ואז זה בניגוד לרציונל החוק.

יעקב ליצמן: לפני שנצביע על התקנות הללו, אני רוצה להודיע שאם התקנות הללו יאושרו, תחולת החוק תהיה בעוד שבועיים מהיום.

אבשלום וילן: זה צריך להיות שבועיים מיום כניסת החוק.

אבשלום וילן: רק לאחר שזה יקבל אישור סופי סופרים שבועיים.

שגית אפיק: זה צריך להיות שבועיים מיום הפרסום ברשומות.

עופר חוגי: אני מציע שזה יהיה שבוע מיום הפרסום ברשומות.

יעקב ליצמן: זה יהיה שבועיים מיום הפרסום ברשומות.

יעקב ליצמן: מי בעד אישור תקנות המים (היטל הפקה)(תיקון)?

יעקב ליצמן: הצבעה בעד – 10 נגד – 4

ויצמן שירי: אני מבקש רוויזיה.

יעקב ליצמן: הרוויזיה תתקיים ביום שלישי הבא.

יעקב ליצמן: אני מודה לכולם, הישיבה נעולה.

יעקב ליצמן: - - - - - - - - - - -